b'\n_START_ARTICLE_\nLaituri (Georgia)\n_START_PARAGRAPH_\nLaituri (georg. \xe1\x83\x9a\xe1\x83\x90\xe1\x83\x98\xe1\x83\x97\xe1\x83\xa3\xe1\x83\xa0\xe1\x83\x98) on kaupunkityyppinen taajama (daba) Georgian Gurian alueella Ozurgetin piirikunnassa. Se sijaitsee T\xc5\xa1olokhi- ja Natanebi-jokien varrella. Taajamasta on matkaa Ozurgetin kaupunkiin 14 kilometri\xc3\xa4 ja l\xc3\xa4himm\xc3\xa4lle rautatieasemalle viisi kilometri\xc3\xa4.\n_START_SECTION_\nIlmasto\n_START_PARAGRAPH_\n80 metrin korkeudella merenpinnasta sijaitsevassa kaupungissa kes\xc3\xa4t ovat kostean subptrooppisen ilmaston seurauksena kuumia ja talvet leutoja. Ilman keskil\xc3\xa4mp\xc3\xb6tila on vuodessa 13,6\xc2\xa0\xc2\xb0C, tammikuussa 4,9\xc2\xa0\xc2\xb0C ja hein\xc3\xa4kuussa 21,7\xc2\xa0\xc2\xb0C; kaikkien aikojen alin mitattu l\xc3\xa4mp\xc3\xb6tila \xe2\x80\x9316\xc2\xa0\xc2\xb0C ja korkein 40\xc2\xa0\xc2\xb0C. Vuotuinen sadanta on 2330\xc2\xa0mm.\n_START_SECTION_\nEtymologia\n_START_PARAGRAPH_\nKaupungin nimen alkuper\xc3\xa4st\xc3\xa4 on kaksi versiota. Legendan mukaan nimi olisi annettu Ven\xc3\xa4j\xc3\xa4n hallitsijan luona vierailleiden, Laitin alueella asuneiden dukoborien mukaan._NEWLINE_Professori Juri Sikharulidzen teorian mukaan taas nimi liittyisi seudulla maata omistaneeseen Aznauri Laitadze -nimiseen henkil\xc3\xb6\xc3\xb6n.\n_START_SECTION_\nHistoria\n_START_PARAGRAPH_\nKun ensimm\xc3\xa4iset asukkaat muuttivat nykyisen Laiturin alueelle vuonna 1911, seutu oli kulkukelvotonta umpimets\xc3\xa4\xc3\xa4. Alueelle muuttaneet sadat dukoborit, jotka olivat saaneet lainaa maata ja taloja varten, perustivat kaksi yhteis\xc3\xb6\xc3\xa4: Uspenskojen ja Voznesenskojen. He ryhtyiv\xc3\xa4t viljelem\xc3\xa4\xc3\xa4n maissia, riisi\xc3\xa4, perunaa ja muita kasveja. Ensimm\xc3\xa4isen maailmansodan puhjettua vuonna 1914 Ven\xc3\xa4j\xc3\xa4n hallitus p\xc3\xa4\xc3\xa4tti evakuoida kyl\xc3\xa4t ja siirt\xc3\xa4\xc3\xa4 niiden asukkaat Krimille. Dukoborit l\xc3\xa4htiv\xc3\xa4t Potin satamasta kohti Krimi\xc3\xa4, mutta jo Novorossiskissa vihollinen upotti heit\xc3\xa4 kuljettaneen aluksen. Alue oli ottomaanivaltakunnan miehitt\xc3\xa4m\xc3\xa4n\xc3\xa4 huhtikuusta kes\xc3\xa4kuuhun 1918._NEWLINE_1940-luvulla alueen v\xc3\xa4kiluku ylitti 1000 henkil\xc3\xb6n rajan. Vuonna 1953 Laiturille my\xc3\xb6nnettiin kaupunkimaisen taajaman oikeudet._NEWLINE_Vuonna 1997 Laiturin huomattavan suuri valtiollinen teeviljelm\xc3\xa4 myytiin yksityiseen omistukseen. Vuonna 2007 alettiin paikkakunnalle rakentaa vankilaa, mutta hanke on varojen puutteessa yh\xc3\xa4 kesken. Vuodesta 2012 on alueella viljelty laajamittaisesti mustikoita; puolukkaa tuotetaan ulkomaankauppaan.\n_START_SECTION_\nLaiturin kirkko\n_START_PARAGRAPH_\nLaiturin kirkko on paikallisen kulttuuriperinn\xc3\xb6n monumentti. Se on arkkitehtuuriltaan my\xc3\xb6h\xc3\xa4iskeskiaikaiseksi poikkeuksellinen. Samantyyppist\xc3\xa4 rakennetta ei muualla Georgiassa esiinny kuin my\xc3\xb6h\xc3\xa4iselt\xc3\xa4 pakanuuden ajalta ja varhaiskristillisyyden ajalta per\xc3\xa4isin olevissa temppeleiss\xc3\xa4._NEWLINE_Halkaisijaltaan viisimetrinen kirkko on muodoltaan py\xc3\xb6re\xc3\xa4; sis\xc3\xa4\xc3\xa4nk\xc3\xa4ynti on l\xc3\xa4nnest\xc3\xa4. Id\xc3\xa4n puolella on kolme kaarevaa peili\xc3\xa4, pohjoisessa ja etel\xc3\xa4ss\xc3\xa4 yksi kummassakin. Ovet ja ikkunat on koristettu basalttikivell\xc3\xa4._NEWLINE_Peruna my\xc3\xb6h\xc3\xa4iskeskiajalta kirkossa on s\xc3\xa4ilynyt maalaus, jonka ymp\xc3\xa4rille on kirjoitettu otteita Apostolien tekojen kirjasta.'